ROZHODNUTIE KOMISIE
z 3. júna 2005
o finančnom príspevku Spoločenstva členským štátom na programy kontroly, inšpekcií a dozoru v oblasti rybného hospodárstva na rok 2005
[oznámené pod číslom K(2005) 1630]
(2005/424/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2004/465/ES z 29. apríla 2004 o finančnom príspevku Spoločenstva na programy kontroly rybolovu členských štátov (1), najmä na jeho článok 6 ods. 1,
keďže:
(1)
Členské štáty predložili Komisii svoje programy kontroly rybného hospodárstva spoločne so žiadosťami o finančný príspevok Spoločenstva na výdavky, ktoré vzniknú pri vykonávaní projektov, ktoré sú súčasťou týchto programov.
(2)
Žiadosti týkajúce sa činností uvedených v článku 4 rozhodnutia (ES) č. 2004/465/ES môžu spĺňať podmienky na poskytnutie finančných prostriedkov od Spoločenstva.
(3)
Je vhodné určiť maximálnu sumu a výšku tohto finančného príspevku Spoločenstva a stanoviť podmienky, za ktorých sa tento príspevok môže poskytnúť.
(4)
Na splnenie podmienok na poskytnutie príspevku by elektronické zariadenia na určovanie polohy mali spĺňať požiadavky stanovené nariadením Komisie (ES) č. 2244/2003 z 18. decembra 2003, ktorým sa stanovujú podrobné ustanovenia týkajúce sa systémov monitorovania plavidiel umiestnených na družici (2).
(5)
Na splnenie podmienok na poskytnutie príspevku by pilotné projekty mali spĺňať podmienky stanovené v nariadení Komisie (ES) č. 1461/2003 z 18. augusta 2003, ktoré stanovuje podmienky na skúšobné projekty na elektronický prenos informácií o rybárskych činnostiach a na diaľkové snímanie (3).
(6)
Členské štáty musia v súlade s článkom 8 rozhodnutia (ES) č. 2004/465/ES prebrať záväzky k výdavkom do 12 mesiacov od skončenia roku, v ktorom im bolo oznámené toto rozhodnutie. Musia tiež dodržiavať ustanovenia rozhodnutia 2004/465/ES, pokiaľ ide o spustenie projektov a predloženie žiadostí o preplatenie výdavkov.
(7)
Opatrenia uvedené v tomto rozhodnutí sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Predmet
Toto rozhodnutie stanovuje finančný príspevok Spoločenstva na činnosti uvedené v článku 4 rozhodnutia 2004/465/ES na rok 2005. Určuje sumu finančného príspevku Spoločenstva pre každý členský štát, výšku príspevku Spoločenstva a podmienky, za akých sa príspevok môže poskytnúť.
Článok 2
Nové technológie a informačné siete
Výdavky, ktoré vzniknú pri nákupe a inštalácii výpočtovej techniky a technickej pomoci súvisiacej s výpočtovou technikou, ako aj pri vytváraní informačných sietí na umožnenie účinnej a bezpečnej výmeny údajov v súvislosti s monitorovaním, kontrolou a dozorom nad rybárskymi činnosťami, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe I.
Článok 3
Elektronické lokalizačné zariadenia
1. Výdavky, ktoré vzniknú pri nákupe a montáži elektronických lokalizačných zariadení na palubách rybárskych lodí, ktoré umožňujú monitorovanie týchto lodí na diaľku z centra na monitorovanie rybolovu pomocou systému monitorovania plavidiel (VMS), spĺňajú podmienky na poskytnutie maximálneho finančného príspevku vo výške 4 500 EUR na loď v rámci limitov stanovených v prílohe II.
2. V rámci limitu 4 500 EUR stanoveného v odseku 1 je prvých 1 500 EUR oprávnených výdavkov krytých finančným príspevkom vo výške 100 %.
3. Oprávnené výdavky v rozpätí od 1 500 EUR do 4 500 EUR na plavidlo sú kryté finančným príspevkom v maximálnej výške 50 % týchto výdavkov.
4. Na splnenie podmienok by elektronické zariadenia na určovanie polohy mali spĺňať požiadavky stanovené nariadením Komisie (ES) č. 2244/2003.
Článok 4
Pilotné projekty na nové technológie
1. Výdavky, ktoré vzniknú pri pilotných projektoch súvisiacich so zavádzaním nových technológií na zlepšenie monitorovania činností spojených s rybolovom, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe III.
2. Na splnenie podmienok by pilotné projekty mali spĺňať podmienky stanovené nariadením (ES) č. 1461/2003.
Článok 5
Školenia
Výdavky, ktoré vzniknú v súvislosti so školeniami a výmennými programami pre štátnych zamestnancov zodpovedných za monitorovacie, kontrolné a dozorné úlohy v oblasti rybolovu, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe IV.
Článok 6
Semináre a mediálne nástroje
Výdavky, ktoré vzniknú pri iniciatívach, ako sú semináre a mediálne nástroje zamerané na zvyšovanie povedomia rybárov a ostatných účastníkov, napríklad inšpektorov, prokurátorov, sudcov, ale aj širokej verejnosti, v súvislosti s potrebou bojovať proti nezodpovednému a nezákonnému rybolovu a implementáciou pravidiel spoločnej politiky rybného hospodárstva, spĺňajú podmienky na poskytnutie finančného príspevku vo výške 75 % oprávnených výdavkov v rámci limitov stanovených v prílohe V.
Článok 7
Rybárske hliadkové lode a lietadlá
Výdavky, ktoré vzniknú pri nákupe a modernizácii lodí a lietadiel používaných na inšpekciu a dozor príslušných orgánov členských štátov nad rybárskymi činnosťami, spĺňajú v rámci limitov stanovených v prílohe VI podmienky na poskytnutie finančného príspevku, ktorý neprevyšuje:
-
50 % oprávnených výdavkov, ktoré vzniknú členským štátom, ktoré pristúpili k Európskej únii 1. mája 2004,
-
25 % oprávnených výdavkov, ktoré vzniknú ostatným členským štátom.
Článok 8
Toto rozhodnutie je určené členským štátom.
V Bruseli 3. júna 2005